C 42/6

Az (EU) 2019/33 felhatalmazáson alapuló bizottsági rendelet 17. cikkének (2) és (3) bekezdésében említett, egy borágazati elnevezéshez tartozó termékleírás standard módosításának jóváhagyásáról szóló értesítés közzététele

(2020/C 42/04)

Ez az értesítés az (EU) 2019/33 felhatalmazáson alapuló bizottsági rendelet 17. cikke (5) bekezdésének megfelelően kerül közzétételre (1).

ÉRTESÍTÉS STANDARD MÓDOSÍTÁS JÓVÁHAGYÁSÁRÓL

„Muscadet Coteaux de la Loire”

PDO-FR-A0495-AM01

Az értesítés időpontja: 2019. november 8.

A JÓVÁHAGYOTT MÓDOSÍTÁS LEÍRÁSA ÉS INDOKOLÁSA

1. Földrajzi terület

A „Muscadet Coteaux de la Loire” megjelölés által lefedett földrajzi terület felülvizsgálatának következményei:

– két település (La Boissière-du-Doré és La Remaudière) és egy településrész (Le Loroux-Bottereau) felvétele, lévén, hogy ezek a települések a „Muscadet” regionális megjelölés által lefedett földrajzi területhez tartoznak,

– két település (Mésanger és Varades) és egy településrész (Ligné) kizárása azon törekvés jegyében, hogy a szőlőültetvényeket a minőségi szőlőgazdálkodást folytató szektorokra korlátozzák.

Ezenfelül szövegezésbeli módosításokra került sor: a közigazgatási egységek új jegyzéke figyelembe veszi a termékleírás jóváhagyása óta bekövetkezett településegyesítéseket, illetve az adminisztratív körzeteket érintő egyéb változásokat. A jogbiztonság fokozása érdekében a jegyzék hivatkozik az INSEE által évente kiadott hivatalos földrajzi kódex (Code officiel géographique) hatályos változatára.

Az egységes dokumentum földrajzi területre és a földrajzi területtel való kapcsolatra vonatkozó részei ennek megfelelően módosultak.

2. Parcellákra osztott körülhatárolt terület

A termékleírás I. fejezete IV. részének 2. pontjában a „2011. május 19-i” szövegrész az „és 2018. június 20-i” szavakkal egészül ki.

E módosítás célja, hogy bekerüljön az egységes dokumentumba az a dátum, amikor az illetékes nemzeti hatóságok az előállítás földrajzi területén belüli, parcellákra osztott körülhatárolt területet érintő módosítást jóváhagyták. A parcellákra történő felosztás arra szolgál, hogy az előállítás földrajzi területén belül azonosítsa azokat a parcellákat, amelyek alkalmasak a szóban forgó oltalom alatt álló eredetmegjelöléssel ellátott termék előállítására.

Ez a módosítás az egységes dokumentumot nem érinti.

3. A földrajzi terület közvetlen szomszédságában lévő terület

A földrajzi terület közvetlen szomszédságában lévő területre vonatkozó részt a településegyesítést követően naprakésszé tették. A megjelölés által lefedett azon teljes terület, ahol a borerjesztés történik, nem módosul.

Az egységes dokumentum kiegészítő feltételekre vonatkozó része ennek megfelelően módosult.

4. Borkészítési eljárások

Az 1. fejezet IX. részének 1. pontja az alábbi mondattal egészül ki: „Csomagolásuk vagy a pincészet területéről való első kiszállításuk időpontjában még mindig az erjesztéskor használt finom borseprőn tartják őket.”

A finom borseprőn tartás lehetővé teszi, hogy kialakuljon a termék kerek jegyeket előidéző minden jellemzője. Ennek köszönhetően nyerhet érvényt és megerősítést a különböző Muscadet-megjelölések felosztása.

Az egységes dokumentum borászati eljárásokra vonatkozó 9. pontja ennek megfelelően módosult.

5. Hőkezelés

A borok 40 °C-nál magasabb hőmérsékleten történő hőkezelésének tilalmát törölték. A módosítás célja, hogy a termelők számára valamennyi lehetséges technikai eszköz rendelkezésre álljon a kevésbé jó évjáratok következtében kialakuló jelenségek – például a „penészes földíz” jellegű érzékszervi eltérések – kezelésére. A mustmelegítés módszere, az ún. termovinifikáció sokkal kevésbé zavaró a borok vékonnyá és testetlenné válása szempontjából, mint a mezopórusos borászati szenek alkalmazása.

Az egységes dokumentum borászati eljárásokra vonatkozó része ennek megfelelően módosult.

6. Csomagolás

A „sur lie” (seprőn tartott) jelöléssel ellátott borok esetében a csomagolási időszak vége november 30. helyett december 31. lesz. A módosítás lehetővé teszi a „sur lie” jelöléssel ellátott borok palackozási idejének egy hónappal való meghosszabbítását az e kategóriára vonatkozó forgalmazási időszak optimalizálása érdekében, ugyanakkor anélkül, hogy a jelöléssel járó jellegzetességek – a kerek jegyek és a hozzátartozó enyhe gyöngyözés – módosulnának.

Az egységes dokumentum kiegészítő feltételekre vonatkozó része ennek megfelelően módosult.

7. Borszállítás

Az I. fejezet IX. részének az adóraktár engedélyesei közötti borszállítás dátumára vonatkozó 5.b) pontja törlésre került.

Ez a módosítás az egységes dokumentumot nem érinti.

8. Kapcsolat

A kapcsolatra vonatkozó rész annak érdekében módosult, hogy tükrözze a települések számának változásait, valamint hogy az 1. pont utolsó bekezdése a termelők számával és az előállított térfogattal kapcsolatban frissüljön.

Az egységes dokumentum földrajzi területtel való kapcsolatra vonatkozó része ennek megfelelően módosult.

9. Címkézés

A XI. rész az alábbi ponttal egészül ki: „c) Az ellenőrzött eredetmegjelölésű borok címkéjén pontosítható a kisebb földrajzi egység neve, feltéve, hogy:

— kataszteri területről van szó;

— a terület neve szerepel a szüretelési nyilatkozaton.

A kataszteri terület nevét alkotó karakterek sem magasságukat, sem szélességüket, sem pedig vastagságukat tekintve nem haladhatják meg az ellenőrzött eredetmegjelölés nevét alkotó karakterek méretének felét. Az említett nevet az ellenőrzött eredetmegjelölés nevével azonos látómezőben kell feltüntetni.”

Az egységes dokumentum kiegészítő feltételekre vonatkozó része ennek megfelelően módosult.

10. Bejelentési kötelezettségek

A megjelölés használatára irányuló igénybejelentés határideje december 15-ről december 31-re változik.

Az ügylet előzetes bejelentésének helyébe a szállítás előzetes bejelentése lép.

A csomagolás előzetes bejelentésére tételenként kerül sor.

Ezek a módosítások az egységes dokumentumot nem érintik.

11. Visszavonás

A visszavonási nyilatkozatra irányuló szabályokat pontosítják.

Ez a módosítás az egységes dokumentumot nem érinti.

12. Nyilvántartás

A nyilvántartás-készítésről szóló részben szövegezési jellegű kiegészítések történtek.

— A II. fejezet II. részének 2. pontjában:

— a b) alpontban „a megjelölés használatára irányuló igénybejelentése benyújtásának időpontjáig” és a „must savtartalma” szavakat törölték

— a c) alpontban a „leírás” szó helyébe a „nyilvántartás” szó lépett

— a d) alpontban a „leírás” szó helyébe a „nyilvántartás” szó lépett, és a „vagy ellenőrzött eredetmegjelölésű, nem csomagolt borok fogyasztásra bocsátása” szavakat törölték.

Ez a módosítás az egységes dokumentumot nem érinti.

13. Főbb ellenőrizendő pontok

A III. fejezetet felülvizsgálták annak érdekében, hogy a nantes-i területre vonatkozó termékleírásokban szereplő főbb ellenőrizendő pontok megfogalmazása következetes legyen.

Ez a módosítás az egységes dokumentumot nem érinti.

EGYSÉGES DOKUMENTUM

1. A termék elnevezése

Muscadet Coteaux de la Loire

2. A földrajzi árujelző típusa

OEM – oltalom alatt álló eredetmegjelölés

3. A szőlőből készült termékek kategóriái

1. Bor

4. A bor(ok) leírása

A borok száraz, csendes fehérborok.

Jellemzőik a következők:

— a térfogatszázalékban kifejezett minimális természetes alkoholtartalom 10 %;

— az erjeszthetőcukor-tartalom (glükóz és fruktóz) literenként legfeljebb 3 gramm;

— az illósavtartalom literenként legfeljebb 10 milliekvivalens;

— a térfogatszázalékban kifejezett maximális összes alkoholtartalom az alkoholtartalom-növelést követően 12 %.

A borok összes savtartalmának, összes kén-dioxid-tartalmának és térfogatszázalékban kifejezett összes tényleges alkoholtartalmának meg kell felelnie az uniós szabályozásban meghatározott határértékeknek. A borok száraz, csendes fehérborok.

Finom aromavilágukat gyakran uralják virágillatra, esetenként pedig ásványokra emlékeztető jegyek, és összességében egy frissesség felé irányuló ízegyensúly.

A hosszan tartó érlelés esetenként fokozhatja az öregedésre való alkalmasságot.

A gondos palackozás hozzájárul gazdag aromaviláguk megőrzéséhez és fokozásához.

Általános analitikai jellemzők Maximális teljes alkoholtartalom (térfogatszázalékban) Minimális tényleges alkoholtartalom (térfogatszázalék) Minimális összes savtartalom Maximális illósavtartalom (milliekvivalens/liter) Maximális összes kén-dioxid-tartalom (mg/l-ben)

5. Borkészítési eljárások

a) Alapvető borászati eljárások

Művelési gyakorlat

A szőlőültetvényeken a minimális ültetési sűrűség hektáronként 6 500 tőke.6 500 tőke.

A sorok közötti távolság legfeljebb 1,5 méter lehet, míg az egy sorban található szőlőtőkék közötti távolságnak 0,9 méter és 1,1 méter között kell lennie.

A szőlőtőkék metszésekor tőkénként legfeljebb 12 rügyet hagynak meg:

— rövidcsapos metszéssel, tőkénként legfeljebb 5 csap meghagyásával;

— egyszerű vagy kettős Guyot-metszéssel.

A metszés a rügyezés, illetve az Eichhorn- és Lorenz-féle skála 5. fázisa előtt megtörténik.

A metszés módjától függetlenül a szőlő metszésekor tőkénként 4 további rügy meghagyható, feltéve, hogy a 11, illetve 12 leveles fenológiai szakaszban az adott évben a termőágak száma tőkénként nem több 12-nél.

Különleges borászati eljárás

A leszüretelt termés bármely olyan hőkezelése tilos, amely során a hőmérséklet –5 °C alá süllyed.

A borok térfogatszázalékban kifejezett összes alkoholtartalma az alkoholtartalom-növelést követően nem haladja meg a 12 %-ot.

A fenti rendelkezéseken kívül a boroknak a borászati eljárások tekintetében meg kell felelniük az uniós szabályozásban, valamint a mezőgazdaságról és a tengeri halászatról szóló törvénykönyvben meghatározott előírásoknak.

b) Maximális hozamok

66 hektoliter hektáronként.

6. Körülhatárolt földrajzi terület

Az előállítás minden lépése az Institut national de l’origine et de la qualité által 2017. június 15-én az illetékes nemzeti bizottság ülésén jóváhagyott földrajzi területen folyik. E termékleírás illetékes nemzeti bizottság általi jóváhagyásának napján ez a terület – a 2018. évi hivatalos földrajzi kódex alapján (Code officiel géographique) – az alábbi települések vagy településrészek területét foglalja magában:

— Loire-Atlantique megye: Ancenis, La Boissière-du-Doré, Carquefou, Le Cellier, Couffé, Divatte-sur-Loire (kizárólag Barbechat volt önálló település területe), Ligné (részben), Le Loroux-Bottereau (részben), Mauves-sur-Loire, Oudon, La Remaudière, Saint-Géréon, Thouaré-sur-Loire, Vair-sur-Loire.

— Maine-et-Loire megye: Mauges-sur-Loire (kizárólag La Chapelle-Saint-Florent és Saint-Florent-le-Vieil volt önálló települések területe), Orée d’Anjou (kizárólag Bouzillé, Champtoceaux, Drain, Landemont, Liré és La Varenne volt önálló települések területe).

7. Fontosabb borszőlőfajták

Melon B.

8. A kapcsolat(ok) leírása

A kapcsolathoz hozzájáruló természeti tényezők leírása

A „Muscadet Coteaux de la Loire” ellenőrzött eredetmegjelölés szőlőültetvényei elsősorban a közvetlenül a Loire partján fekvő domboldalakon találhatók, vagy néha a folyótól kissé eltávolodva, annak mellékfolyói – köztük a legfontosabb ágak, a Divatte, az Evre és az Erdre – mentén húzódó lejtőkön helyezkednek el. A földrajzi terület mozgalmas domborzatát általában 5–10 %-os lejtésű domboldalak tagolják. A szóban forgó terület Nantes városától keletre, a „Muscadet” ellenőrzött eredetmegjelölés szélesebb földrajzi területének legkeletibb részén fekszik. A terület Loire-Atlantique és Maine-et-Loire megyék részét képezi. A szőlőparcellák határozottan kiemelkednek a tájból, kontrasztot alkotva az állattenyésztésre szolgáló „bocages” (fa- és bokorsávokkal tagolt szabálytalan legelők) borította fennsíkokkal.

A földrajzi terület a különösen enyhe, mérsékelt óceáni éghajlat hatását élvezi. A hőmérsékletingadozás a Loire szabályozó szerepének köszönhetően is enyhül, a folyó pedig ahhoz is hozzájárul, hogy a tenger felől érkező hatásokat a termőföldek belseje felé továbbítsa. Az óceáni fuvallatok bejutását megkönnyíti a folyó délnyugati/északkeleti folyásiránya, amely egybeesik az uralkodó szelek tengelyével. Ugyanezen okokból lényegesen kevesebb csapadék hullik a Loire partjain, mint a néhány kilométerrel távolabb fekvő fennsíkokon. Következésképpen a nyári napsütés mennyisége jelentős ezen a szélességen, ennek köszönhetően minimálisra csökken a szőlőültetvényekkel borított dombok északi vagy déli kitettségének hatása. Ősszel a napéjegyenlőség idején bekövetkező nagy árapályok esetenként erőteljes záporokat hoznak.

A földrajzi terület altalaja főleg metamorf kőzetekből, különösen csillámpalából – nyugaton többnyire gneiszből, keleten palából – áll. Ezek a legtöbbször szétmállott vagy kevéssé módosult kőzetek különlegesen felületes barna talajokat hordoznak, amely nagy részben durva, homokos vagy kavicsos elemekből állnak. Ezek a talajok jó természetes vízelvezető képességgel rendelkeznek, és tavasszal gyorsan felmelegszenek. A szokások tükrében meghatározva a szüretre szánt parcellaterület szigorúan azon nyitott, döntő mértékben, illetve hagyományosan szőlővel beültetett domboldalakra korlátozódik, amelyet egészséges, szellős, nem túl mély és mérsékelten termékeny, korlátozott vízmegtartó képességgel rendelkező talajok borítanak.

A kapcsolathoz hozzájáruló emberi tényezők leírása

Az ellenőrzött eredetmegjelölés által jelölt szőlőültetvények régi borászati hagyományok örökségét őrzik. A Nantes-ban már az időszámítás szerinti első évszázadoktól jelen lévő szőlőültetvények a középkor során a Loire és mellékfolyói mentén Nantes teljes régiójára kiterjedtek. A régió apátságainak XI. és a XII. századi chartuláriumaiban felidéződik a szőlészet fejlődése Varades, Oudon, Ancenis és Saint-Florent-le-Vieil domboldalain. Ugyanakkor csupán a XVI. században alakultak ki igazi, kereskedelmi céllal telepített szőlőültetvények, hogy lefedjék a Nantes-ban letelepedett holland nagykereskedők által támasztott keresletet. Abban az időszakban a Melon B szőlőfajta végleg megtelepedik a térségben; ezt a fajtát a XVII. század közepétől „Muscadet” névvel jelölik. Ancenis kikötője hosszú ideig igen aktív szerepet tölt be a boroknak a földrajzi területről Nantes-ba történő szállítása terén. Még azután is, hogy a hercegséget a francia királysághoz csatolták, Bretagne fenntartja azokat az adószabályokat, amelyek a szőlőgazdálkodás fejlődésének kedveznek. A földrajzi terület borai a vámsorompótól lefelé szüretelt szőlőkből készülnek, így alacsonyabb adókkal terheltek, és ezáltal értékesítésük is könnyebb, mint a folyó felső szakaszáról érkező borok esetében.

A szőlőfajta-összetételében elsősorban a Melon B fajtára összpontosító földrajzi terület egyértelműen megkülönböztethető a fehérborok tekintetében a keletebbre fekvő szőlőültetvényektől, amelyek inkább a Chenin B szőlőfajtát részesítik előnyben. A filoxériajárvány előidézte válsághelyzetet követően a szőlőültetvényeket megújították, olyan új módszereket alkalmazva, mint a „vonalas” ültetés és a Guyot-metszés. Ezért az előállításra vonatkozó szaktudás szerves részét képezi a magas ültetési sűrűség fenntartása, a tőketerhelés és a terméshozam ellenőrzése, valamint a teljesen érett szőlőszemek betakarítása.

A gazdag és bonyolult ízvilággal rendelkező borok előállítása érdekében a termelők különleges borászati eljárást alkalmaznak, az ún. „nantes-i módszert”, amely szerint a bort legalább egy télen át finomseprőn tartják anélkül, hogy egyszer is lefejtenék; a kapcsolódó szakismeretek forrása az a szokás, hogy a termelők az eljövendő ünnepekre tekintettel a legjobb borukból egy hordónyit félretettek, és azt seprőn tartották. Ez az érlelési módszer kerek és zsíros jegyeket ad a borokhoz, különösen az élesztősejtfalak autolíziséből származó mannoproteinekkel és más vegyületekkel való dúsítás esetén. Ezenfelül e módszer – melynek alapját a beavatkozás hiánya és a borok szén-dioxidban dús légtérben való tartása képezi, ezzel erőteljesen korlátozva az oxidációs jelenségeket és az illékony vegyületek felszabadulását – lehetővé teszi az alkoholos erjedés során kialakult aromák tavaszig vagy azon túl tartó megőrzését.

Érlelésük során a borok tercier aromákkal is gazdagodnak. A Melon B szőlőfajtából származó szőlő, must és bor valóban jelentős koncentrációban tartalmazza a glikozidaromák prekurzorait. Ezek a cukrokhoz kötött aglikonokból kialakult molekulák alapállapotban szagtalanok. A β-glikozidos kötések különféle kémiai és enzimatikus folyamatok hatására történő felbomlása azonban erősen illatozó vegyületeket szabadít fel, főként monoterpéneket és C13-norizoprenoideket, különös tekintettel a β-damaszkon képződésére, mely anyag a borok gyümölcsös aromáinak fokozásában játszott szerepéről ismert. A gazdák által megszerzett különleges szaktudás lehetővé teszi, hogy a borokat maradéktalanul megvédjék a tartályon belüli oxidációtól, és a palackozást óvatosan végezzék annak érdekében, hogy a fent említett illatok felszabadulása a lehető leghosszabb ideig tartson, és a borok komplexitása fokozódjék.

A borok eredetiségének megőrzése érdekében a földrajzi területen tevékenykedő gazdák igyekeznek az előállítás körülményeire vonatkozó szabályokat rögzíteni. és 1936-ban elérik, hogy a „Muscadet Coteaux de la Loire” ellenőrzött eredetmegjelölésként hivatalosan is elismertté válik. A „sur lie” hagyományos jelölésre vonatkozó szabályok meghatározására 1977-ben került sor. 1994 óta a borokat a szüretet követő év során – a fejtések és az átöntések számát csökkentendő – magában a pincészetben palackozzák. 2016-ban az ellenőrzött eredetmegjelölés által lefedett terület mintegy 170 hektárra terjed ki, melyen mintegy 80 termelő és egy Ancenis-központú szövetkezeti csoport tevékenykedik. A forgalmazott éves mennyiség körülbelül 7000 hektoliter bor, melynek nagy része a „sur lie” jelöléssel is ellátható. A „Muscadet Coteaux de la Loire” ellenőrzött eredetmegjelölésű borok száraz, csendes fehérborok. Finom aromavilágukat gyakran uralják virágillatra, néha pedig ásványokra emlékeztető jegyek, és összességében egy, a frissesség felé mutató ízegyensúly jellemzi őket. A hosszan tartó érlelés még inkább gazdagíthatja ízvilágukat, és fokozhatja az öregedésre való alkalmasságukat. Gazdag aromaviláguk megőrzése és fokozása érdekében palackozásuk nagy gondossággal történik.

A „sur lie” jelöléssel ellátott borokat általában a kerek jegyek felé mutató ízegyensúly és bonyolultabb illatvilág jellemzi, és az alkoholos erjedés során fejlődő szén-dioxidnak köszönhetően enyhe gyöngyözés mutatkozhat. Frissességük, gazdag aromaviláguk és endogén szén-dioxid-tartalmuk megőrzése érdekében az érlelés során védve vannak az oxidációtól. Mivel szén-dioxid-tartalmuk túl magas ahhoz, hogy rugalmas tartályokba csomagolhassák őket, csomagolásukhoz – mely különös gondosságot igényel – palackokat használnak. A Loire befolyásoló hatása alatt álló földrajzi terület előnyös – enyhe, kevéssé csapadékos és kifejezetten napsütéses – éghajlattal rendelkezik. Völgyekkel tagolt domborzata a folyóparton igen mozgalmas; talaja elsősorban metamorf kőzeteken kialakult, gyakran durva és sekély. Az említett kőzetek repedezettségének és a talaj textúrájának köszönhetően a szőlő képes mély gyökeret ereszteni, biztosítva a növények számára a vízellátást, amely fokozatosan csökken, elősegítve a Melon B szőlőfajta bogyóinak érését. Az enyhe téli időjárásnak köszönhetően a vegetatív ciklus már korán beindul, ami általában lehetővé teszi, hogy a szüret az őszi esőzések érkezése előtt végrehajtható legyen. Egyébként a mérsékelt nyári hőmérsékleteknek is köszönhető, hogy e finom fehérszőlő-fajtából készült borok meg tudják őrizni frissességüket és aromájukat. A Loire mentén futó óceáni szelek csökkentik a levegő páratartalmát, és lehetővé teszik a szőlő jó egészségügyi állapotban történő szüretelését, ami részben hozzájárul a borok aromájának finomságához, különös tekintettel a virágillatokra vagy az ásványi jegyekre.

A földrajzi terület hosszú szőlészeti múltja és korai specializálódása már régóta elősegítette, hogy a termelők tudásukat és gyakorlati ismereteiket egymás között megosszák. Mivel meg kívánták védeni termékeik eredetiségét, elérték, hogy 1936-tól a „Muscadet Coteaux de la Loire” ellenőrzött eredetmegjelölés elismertté – és egyben Franciaország egyik legrégebbi ellenőrzött eredetmegjelölésévé – váljon.

Szakértelmüknek köszönhetően a gazdák gondosan felügyelik a termést, és egészséges, teljesen érett szőlőt takarítanak be. A helyi szokásoknak megfelelően a borok érlelése saját finomseprőjükön történik, fejtés nélkül; a borokat egészen a csomagolásig seprőn tartják. A földrajzi térség enyhe téli hőmérsékleteinek köszönhetően, amely kedvez a seprővel való keveredésnek, a borok az érlelés során tovább javulnak, és a következő tavasztól kezdve nagyobb ízgazdagságot mutatnak. A gondos palackozás lehetővé teszi a borok alapvető tulajdonságainak megőrzését, bizonyos aromák pedig a csomagolás után kezdenek kialakulni. A természetes közegben és a Melon B szőlőfajtában rejlő lehetőségekhez teljes mértékben igazodó szaktudásnak köszönhető, hogy az erjesztéskor keletkező illatmolekulák, valamint a glikozidaromák prekurzorjai teljes mértékben kifejezésre juthatnak a borokban.

Az ellenőrzött eredetmegjelölést és a „sur lie” jelölést is használó borok, melyeket a szüret évét követő év során palackoznak, megőrzik jellegzetes frissességüket, mely üdeséget az erjesztés során képződő szénsavgáz-maradványoknak köszönhető enyhe gyöngyözés is megerősíti. Az oxidáció teljes kizárása érdekében ezeket a borokat közvetlenül a pincészetekben töltik palackba. Ez a hagyományos gyakorlat, amely minimális beavatkozással jár, tökéletesen alkalmas a borok finom illatösszetevőinek megőrzésére.

A Loire mindenütt érzékelhető jelenléte, a földrajzi terület – Nantes és Angers városa között félúton való – elhelyezkedése, valamint a tevékenyen működő ancenis-i kikötő a történelem során elősegítette a kereskedelmi céllal telepített szőlőültetvények megjelenését, és hozzájárult azok dinamikus fejlődéséhez. Frissességüknek, valamint finom íz- és illatviláguknak köszönhetően a borok széles vevőkört hódítottak meg, beleértve a Loire partjára települt számos éttermet is. A borok csodálatosan illenek a tenger gyümölcseihez, és még inkább a XIX. századi, folyóparti recept szerinti, fehér vajmártással („beurre blanc”) készülő halakhoz.

9. További alapvető feltételek (csomagolás, címkézés, egyéb követelmények)

A földrajzi terület közvetlen szomszédságában lévő terület

Jogi keret:

Nemzeti jogszabályok

A további feltétel típusa:

A körülhatárolt földrajzi területen való előállítás tekintetében biztosított eltérés

A feltétel leírása:

A borok erjesztése, készítése és érlelése – ezen belül a „sur lie” jelöléssel ellátható borok erjesztése, készítése, érlelése és csomagolása –tekintetében biztosított eltérés kapcsán meghatározott, közvetlen szomszédságban lévő terület a 2018. évi hivatalos földrajzi kódex (Code officiel géographique) alapján – a következő települések vagy településrészek területét foglalja magában:

— Loire-Atlantique megye: Aigrefeuille-sur-Maine, Basse-Goulaine, La Bernerie-en-Retz, Le Bignon, Bouaye, Bouguenais, Boussay, Brains, La Chapelle-Heulin, Château-Thébaud, Chaumes-en-Retz, Chauvé, Cheix-en-Retz, La Chevrolière, Clisson, Corcoué-sur-Logne, Divatte-sur-Loire (kizárólag La Chapelle-Basse-Mer volt önálló település területe), Frossay, Geneston, Gétigné, Gorges, La Haie-Fouassière, Haute-Goulaine, Le Landreau, Legé, Ligné (részben), La Limouzinière, Loireauxence (kizárólag La Chapelle-Saint-Sauveur és Varades volt önálló települések területe), Le Loroux-Bottereau (részben), Machecoul-Saint-Même, Maisdon-sur-Sèvre, La Marne, Mésanger, Monnières, Montbert, Montrelais, Les Moutiers-en-Retz, Mouzillon, Le Pallet, Paulx, Le Pellerin, La Planche, Pont-Saint-Martin, Pornic, Port-Saint-Père, La Regrippière, Remouillé, Rezé, Rouans, Saint-Aignan-Grandlieu, Saint-Colomban, Sainte-Pazanne, Saint-Étienne-de-Mer-Morte, Saint-Fiacre-sur-Maine, Saint-Hilaire-de-Chaléons, Saint-Hilaire-de-Clisson, Saint-Julien-de-Concelles, Saint-Léger-les-Vignes, Saint-Lumine-de-Clisson, Saint-Lumine-de-Coutais, Saint-Mars-de-Coutais, Saint-Père-en-Retz, Saint-Philbert-de-Grand-Lieu, Saint-Viaud, Les Sorinières, Touvois, Vallet, Vertou, Vieillevigne, Villeneuve-en-Retz, Vue.

— Maine-et-Loire megye: Beaupréau-en-Mauges (kizárólag Beaupréau és Gesté volt önálló települések területe), Ingrandes-Le Fresne sur Loire (kizárólag Le Fresne-sur-Loire volt önálló település területe), Mauges-sur-Loire (kizárólag Le Marillais volt önálló település területe), Montrevault-sur-Èvre (kizárólag La Boissière-sur-Evre, La Chaussaire, Le Fief-Sauvin, Le Fuilet, Montrevault, Le Puiset-Doré, Saint-Pierre-Montlimart és Saint-Rémy-en-Mauges volt önálló települések területe), Orée d’Anjou (kizárólag Saint-Christophe-la-Couperie, Saint-Laurent-des-Autels és Saint-Sauveur-de-Landemont volt önálló települések területe), Sèvremoine (kizárólag Montfaucon-Montigné, Saint-Crespin-sur-Moine, Saint-Germain-sur-Moine és Tillières volt önálló települések területe).

— Vendée megye: Cugand, Montaigu, Rocheservière, Saint-Étienne-du-Bois, Saint-Hilaire-de-Loulay, Saint-Philbert-de-Bouaine.

Jogi keret:

Nemzeti jogszabályok

A további feltétel típusa:

A címkézésre vonatkozó kiegészítő rendelkezések

A feltétel leírása:

Az ellenőrzött eredetmegjelölés nevét kiegészítheti a „sur lie” (seprőn érlelt) jelölés azon borok esetében, amelyek megfelelnek a termékleírásban az e jelölésre vonatkozóan előírt előállítási feltételeknek.

Az ellenőrzött eredetmegjelölés neve kiegészíthető a „Val de Loire” földrajzi névvel a termékleírásban e földrajzi név használatára vonatkozóan meghatározott szabályok szerint.

A „sur lie” jelölés és a „Val de Loire” földrajzi név feltüntetésére használt karakterek sem magasságukat, sem szélességüket, sem pedig vastagságukat tekintve nem haladhatják meg az ellenőrzött eredetmegjelölés nevét alkotó karakterek méretét.

A „sur lie” jelöléssel ellátott borokon feltüntetik az évjáratot.

Az ellenőrzött eredetmegjelölésű borok címkéjén pontosítható a kisebb földrajzi egység neve, feltéve, hogy:

— kataszteri területről van szó;

— a terület neve szerepel a szüretelési nyilatkozaton.

A kataszteri terület nevét alkotó karakterek sem magasságukat, sem szélességüket, sem pedig vastagságukat tekintve nem haladhatják meg az ellenőrzött eredetmegjelölés nevét alkotó karakterek méretének felét. Az említett nevet az ellenőrzött eredetmegjelölés nevével azonos látómezőben kell feltüntetni.

Jogi keret:

Nemzeti jogszabályok

A további feltétel típusa:

Csomagolás a körülhatárolt földrajzi terület határain belül

A feltétel leírása:

A „sur lie” jelöléssel ellátható borokat a meghatározott területen csomagolják.

A borerjesztési és érlelési módszerekből fakadó tulajdonságaik – különösen frissességük és bonyolult aromaviláguk, melynek egyes jegyei a csomagolást követően jutnak kifejeződésre, valamint az endogén szén-dioxid-tartalmuk miatt kialakuló enyhe gyöngyözés – megőrzése érdekében, az átöntések számának korlátozására törekedve a „sur lie” jelöléssel ellátható borokat a pincészetekben a szüretet követő március 1-je és december 31-e között palackozzák.

Ez a különleges érlelési módszer kerek és zsíros jegyeket ad a borokhoz, különösen az élesztősejtfalak autolíziséből származó mannoproteinekkel és más vegyületekkel való dúsítás esetén. E módszer alapja a beavatkozás hiánya és a borok szén-dioxidban dús légtérben való tartása, ezzel erőteljesen korlátozva az oxidációs jelenségeket és az illékony vegyületek felszabadulását.

Mivel szén-dioxid-tartalmuk túl magas ahhoz, hogy rugalmas tartályokba csomagolhassák őket, csomagolásukhoz – mely különös gondosságot igényel – palackokat használnak.

Csomagolásuk vagy a pincészet területéről való első kiszállításuk időpontjában még mindig az erjesztéskor használt finom borseprőn tartják őket.

A termékleíráshoz vezető link

https://info.agriculture.gouv.fr/gedei/site/bo-agri/document_administratif-6463bdfa-2237-4a2c-b1b0-13cf749cfc0b

(1) HL L 9., 2019.1.11., 2. o.